D ô v o d o v á   s p r á v a 

k zákonu č. 611/2005 Z. z., ktorým sa mení a dopĺňa
zákon č. 583 z 23. septembra 2004 o rozpočtových pravidlách územnej samosprávy a o zmene a doplnení niektorých zákonov 

Osobitná časť

K čl. I

K bodu 1
Ide o legislatívno-technickú úpravu.

K bodu 2
Navrhovanou úpravou sa rozširujú možnosti poskytnúť dotáciu z rozpočtu obce inej obci, ak táto plní úlohu za obec alebo ako finančnú pomoc na odstraňovanie následkov živelnej pohromy a podobných udalostí. 

K bodu 3
Doplnením doterajšieho znenia sa umožňuje poskytovanie dotácií z rozpočtu obce aj subjektom, ktorí pôsobia na území obce, alebo vykonávajú činnosť na jej území. Súčasne úprava pripúšťa poskytovať dotácie aj subjektom, ktorí nemajú sídlo alebo trvalý pobyt na území obce a ani nevykonávajú činnosť na území obce. Podmienkou pre poskytnutie dotácie je, že tieto subjekty poskytujú služby pre obyvateľov obce. Umožňuje sa tak príslušnej obci podporovať neziskové organizácie, súkromné a cirkevné školy, prípadne ďalšie organizácie tretieho sektora pôsobiacich na území iných obcí, ak tieto poskytujú služby jej občanom. 

K bodu 4
Ide o legislatívno-technickú úpravu.

K bodu 5
Doplnením úpravy ustanovenia § 8 ods. 4 sa umožní poskytovanie dotácií z rozpočtu vyššieho územného celku aj iným vyšším územným celkom za rovnakých podmienok ako u obci. 

K bodom 6 a 7
Ide o legislatívno-technickú úpravu.

K bodom 8 až 10
Doplnenou úpravou ustanovenia § 10 ods. 7 sa pripúšťa zostavenie schodkového bežného rozpočtu, ak obec alebo vyšší územný celok rozpočtuje v bežných výdavkoch aj použitie účelovo určených prostriedkov štátneho rozpočtu, rozpočtu Európskej únie alebo získaných na základe osobitného zákona nevyčerpané v predchádzajúcich rokoch.
Zmeny v ustanovení § 12 ods. 3 a § 14 ods. 2 písm. c) pripúšťajú vykázanie schodku bežného rozpočtu na konci roka, ak boli použité účelové prostriedky štátneho rozpočtu, rozpočtu Európskej únie alebo účelové prostriedky ustanovené osobitným zákonom nevyčerpané v predchádzajúcich rokoch. 

K bodu 11
Navrhovanou zmenou odkazu sa reaguje na potrebu usporiadania prebytku rozpočtu pre účely tvorby rezervného fondu.

K bodom 12  a 13
Novým znením odseku 6 a doplnením nových odsekov 7 a 8 v ustanovení § 16 sa upravuje postup pri usporiadaní prebytku rozpočtu obce alebo rozpočtu vyššieho územného celku, ak tento zahrnuje aj nevyčerpané účelové prostriedky poskytnuté zo štátneho rozpočtu, rozpočtu Európskej únie alebo získané na základe osobitného zákona v predchádzajúcom roku. Takéto prostriedky sa na účely tvorby peňažných fondov z prebytku rozpočtu vylučujú. Takto upravený prebytok rozpočtu je zdrojom tvorby rezervného fondu, prípadne ďalších peňažných fondov.
Obec a vyšší územný celok prevedie tieto nevyčerpané prostriedky na osobitný účet. V nasledujúcich rokoch sa tieto prostriedky v rozsahu ich použitia na stanovený účel zaradia do výdavkov príslušného rozpočtu obce alebo rozpočte vyššieho územného celku prostredníctvom príjmovej finančnej operácie.
Preberá sa doterajšia úprava o použití prebytku rozpočtu alebo úhrade prípadného schodku rozpočtu a jeho schvaľovaní príslušným zastupiteľstvom.

K bodu 14
Vláda Slovenskej republiky svojim uznesením č. 914 zo dňa 23.novembra 2005 schválila Politiku Partnerstiev verejného a súkromného sektora (ďalej len „PPP“) v Slovenskej republike. Týmto uznesením zároveň určila, že metóda PPP bude uplatňovaná ako štandardný nástroj pri zabezpečovaní verejných služieb a verejnej infraštruktúry na Slovensku. Navrhovaná úprava sa zavádza s cieľom regulácie uzatvárania PPP kontraktov, obmedzenia negatívnych dôsledkov v prípade nesystémovo realizovaných projektov v oblasti PPP a účinnej kontroly vytvárania dlhodobých podmienených záväzkov v nadväznosti na možnosť ich negatívneho dopadu na dlh verejnej správy vykazovaný v jednotnej metodike platnej pre Európsku úniu.
V nadväznosti na navrhovanú úpravu bude môcť obec, vyšší územný celok a nimi zriadené a založené právnické osoby uzatvoriť zmluvu podľa § 14 ods.1 nového zákona o verejnom obstarávaní len pri dodržaní podmienok a pravidiel ustanovených  v  § 17a. 
Podľa predloženého návrhu úpravy budú obce, vyššie územné celky a nimi zriadené a založené právnické osoby povinné oznamovať ministerstvu financií v súlade s úpravou zákona o verejnom obstarávaní začatie koncesného obstarávania  a predkladať návrhy koncesných zmlúv na zákazky upravené v § 14 ods. 1 citovaného zákona na posúdenie a vydanie stanoviska z hľadiska možného dôsledku realizácie zmluvy na vykazovanie dlhu verejnej správy podľa jednotnej metodiky platnej pre Európsku úniu. 
Úprava súčasne obsahuje aj kategorizáciu hodnoty plnenia zo zmlúv za stavebné práce, ktoré sa majú uskutočniť vyjadrenú v korunách pre jednotlivé veľkostné kategórie obce. Pri vyšších územných celkoch sa určuje jednotná hodnota plnenia z tejto zmluvy za stavebné práce, a to hodnota prevyšujúca sumu 100 mil. Sk.
Na základe vydaného stanoviska sa formulujú dva postupy regulácie pre možnosť uzatvorenia koncesnej zmluvy na zákazku tohto typu. V prípade, že predložený návrh zmluvy na zákazku bude zakladať dopady na vykazovanie dlhu verejnej správy, obec, vyšší územný celok a nimi zriadené alebo založené právnické osoby budú môcť uzavrieť zmluvu len v prípade, že budú spĺňať podmienky a kritériá definované v odseku 6. Plnenie podmienok sa odvodzuje od  súčtu peňažného plnenia vyplývajúcej zo zmluvy za stavebné práce, ktoré sa majú uskutočniť, zo súhrnu hodnôt plnenia už uzavretých zmlúv za stavebné práce tohto typu pri započítaní celkovej sumy dlhu pre prijatie návratných zdrojov financovania upravených v § 17 ods.7. V takomto prípade súčet týchto hodnôt nemôže prekročiť limit upravený v § 17 ods. 6 písm. a) a súčet sumy ročného peňažného plnenia z týchto zmlúv a sumy ročných splátok návratných zdrojov financovania vrátane úhrady výnosov neprekročí limit uvedený v § 17 ods. 6 písm. b) zákona.
Ak predložený návrh nebude zakladať dopady na dlh verejnej správy, regulácia súčtu peňažného plnenia vyplývajúceho z tejto zmluvy, z peňažného plnenia už  uzavretých zmlúv a sumy ročných splátok návratných zdrojov financovania vrátane úhrady výnosov sa bude viazať len na splnenie podmienok uvedených v § 17 ods. 6 písm. b) zákona.
Súčasne sa oprávňuje ministerstvo financií vyžiadať si od obcí, vyšších územných celkov a nimi zriadených a založených právnických osôb aj ďalšie údaje pre hodnotenie a vykazovanie dlhu verejnej správy.
Rovnaký postup ako pri predkladaní návrhu zmluvy sa určuje aj v prípade, že obec a vyšší územný celok pripravuje návrh dodatku k už uzavretej zmluve.
Dodržanie postupov, podmienok a pravidiel pre uzatváranie týchto zmlúv preveruje hlavný kontrolór obce a hlavný kontrolór vyššieho územného celku. V prípade ich porušenia oznamuje tieto skutočnosti ministerstvu financií. 
K bodu 15
Návrh opatrení na zabezpečenie stabilizácie rozpočtového hospodárenia pri zavedení ozdravného režimu sa rozširuje aj o zostavenie  časového harmonogramu úhrady záväzkov po lehote splatnosti, ktoré sú dôvodom zavedenia ozdravného režimu. 

K bodu 16
Vzhľadom na osobitný charakter konania o zavedení nútenej správy sa vymedzujú tie ustanovenia správneho poriadku, ktoré sa uplatnia na toto konanie. Vzhľadom na osobitný charakter konania o zavedení nútenej správy a na základe doterajších praktických skúseností z konaní o zavedení nútenej správy nie je náležité a opodstatnené uplatniť na toto konanie správny poriadok ako celok. Použitie správneho poriadku ako celku je pre správny orgán nadmerne administratívne zaťažujúce a taktiež je veľmi problematické uplatnenie lehôt na konanie o zavedení nútenej správy a vykonanie ďalších procesných úkonov ustanovených správnym poriadkom. 

K bodu 17
Uvedenou úpravou sa umožní vykonanie preverenia skutočností pred zavedením nútenej správy zo strany ministerstva financií alebo ním poverenej správy finančnej kontroly aj v prípade, že nastali skutočnosti podľa § 19 ods. 1 a obec nezaviedla ozdravný režim. 

K bodu 18
Určenie odmeny núteného správcu, ktoré sa uvádza v zmluve o výkone činnosti núteného správcu uzavretej medzi ministerstvom financií a núteným správcom, bude ministerstvo financií na základe zákona oznamovať obci, nad ktorou sa zavádza nútená správa.

K bodu 19
V novom znení odseku 14 sa ustanovuje osobitný postup v konaní pri zavedení nútenej správy, ak sa na niektoré časti tohto konania ustanovenia správneho poriadku nepoužijú. Ustanovuje sa začatie konania, účastník konania a lehota na vydanie rozhodnutia. V prípade, že ministerstvo financií nezavedie nútenú správu, túto skutočnosť v rovnakej lehote oznámi písomne obci. Oproti doterajšiemu zneniu sa navrhuje v rozhodnutí o zavedení nútenej správy vypustiť rodné číslo núteného správcu z dôvodu ochrany jeho osobných údajov.

K bodom 20 až 22
Ide o precizovanie doterajšej právnej úpravy a rozšírenie citácie poznámky pod čiarou k odkazu 27. 

K bodu 23
Zabezpečuje sa súlad s legislatívno-technickou úpravou podľa bodu 21 a súčasne sa úprava ochrany vlastných rozpočtových prostriedkov obce počas hospodárenia v režime nútenej správy zosúlaďuje s  úpravou o ochrane prostriedkov štátneho rozpočtu a prostriedkov Európskej únie podľa zákona o rozpočtových pravidlách verejnej správy. 

K bodom 24 a 25 
Novým znením § 19 ods. 21 sa určuje termín a povinnosť obce po zavedení nútenej správy zostaviť a schváliť krízový rozpočet, program konsolidácie hospodárenia vrátane časového postupu znižovania celkovej výšky záväzkov neuhradených do 60 dní od ich splatnosti. Doplnením nových odsekov sa určuje obsah krízového rozpočtu, povinnosť rozpočtovania finančných prostriedkov na úhradu splácania záväzkov neuhradených do 60 dní odo dňa ich splatnosti, obmedzenia rozsahu rozpočtovania bežných výdavkov, kapitálových výdavkov, ako aj poskytovania dotácií z rozpočtu obce. V prípade, že nútená správa obce neskončí v príslušnom rozpočtovom roku, zdroje na zníženie záväzkov v nasledujúcom rozpočtovom roku bude obec povinná zabezpečiť zvýšením tvorby výnosov miestnych daní.
Doplnená úprava umožňuje počas nútenej správy prijatie návratných zdrojov financovania len v prípade, že takto získané prostriedky budú použité na zníženie celkových záväzkov neuhradených do 60 dní odo dňa ich splatnosti.

K bodu 26
Ide o legislatívno-technickú úpravu.

K bodu 27
Prechodným ustanovením § 21a sa zabezpečuje nový postup zostavenia záverečného účtu obce a záverečného účtu vyššieho územného celku za rok 2005 už podľa ustanovení tohto zákona účinných od 1. 1. 2006. Výsledok hospodárenia za rok 2005 sa pre účely tvorby peňažných fondov obce a peňažných fondov vyššieho územného celku usporiada podľa postupu uvedeného v § 16 ods. 6 návrhu zákona. 
Súčasne sa zabezpečuje, aby obec, nad ktorou je zavedená nútená správa, schválený krízový rozpočet na rok 2006 zostavený podľa doterajších predpisov zosúladila v termíne do 31. januára 2006 s novou právnou úpravou podľa odseku 22 zákona.

K čl. II
Účinnosť zákona sa navrhuje od 1.januára 2006.